KIRJALLINEN KYSYMYS E-0966/02 esittäjä(t): Lousewies van der Laan (ELDR) komissiolle. Sisäisen tarkastuksen toimiala.



Virallinen lehti nro 052 E , 06/03/2003 s. 0025 - 0026



KIRJALLINEN KYSYMYS E-0966/02 esittäjä(t): Lousewies van der Laan (ELDR) komissiolle (10. huhtikuuta 2002) Aihe: Sisäisen tarkastuksen toimiala Komission PO XX:n sisäisen tarkastuksen yksikkö korvattiin 1. huhtikuuta 2000 sisäisen tarkastuksen toimialalla ja useilla eri pääosastoissa toimivilla sisäisen tarkastuksen ryhmillä. Sisäisen tarkastuksen toimiala on siis toiminut lähes kaksi vuotta, joten komissiolla tulisi olla selkeä arvio sen saavutuksista. 1. Kuinka paljon uudella toimialalla on henkilökuntaa verrattuna aikaisempaan yksikköön? 2. Kuinka monta tarkastuskertomusta uusi toimiala on laatinut, ja mitä aiheita niissä on käsitelty? 3. Millainen tämä määrä on verrattuna aikaisemman yksikön laatimien kertomusten määrään? 4. Onko totta, että monet sisäisen tarkastuksen toimialan virkamiehistä, mukaan lukien yksi valvoja, etsivät uusia työpaikkoja tai ovat lähteneet yksiköstä? Minkälainen tilanne on verrattuna aikaisemman yksikön henkilöstön vaihtuvuuteen? Onko komissio huolestunut asiasta? Neil Kinnockin komission puolesta antama vastaus (25. kesäkuuta 2002) Komissio kehottaa arvoisaa parlamentin jäsentä tutustumaan vuoden 2000 sisäisen tarkastuksen kertomukseensa ja vuoden 2001 sisäisen tarkastuksen välikertomukseen, jotka molemmat on toimitettu parlamentille. Nämä päivitettiin seuraavien kuukausien aikana vuoden 2001 sisäisen tarkastuksen kertomuksen mukaisesti, joka, yhdessä kaikkien muiden pääosastojen kertomusten kanssa, saatiin valmiiksi ennen 30. huhtikuuta. Asiakirjat ovat nyt komission arvioitavana. Kertomukset toimitetaan parlamentille aikanaan. Lisäksi haluaisin huomauttaa, että esittäessäni välikertomuksen 20. helmikuuta 2002 talousarvion valvontavaliokunnalle käsittelin suuren määrän sisäisen tarkastuksen toimialaan vaikuttavia asioita ja vastasin myös muihin kysymyksiin, joista yksi koski henkilöstön vaihtuvuutta. Kysyjälle toimitetaan kopio 20. helmikuuta antamastani lausunnosta. Myös lausunnossa, jonka annoin oikeudellisten asioiden valiokunnalle 21. toukokuuta ja joka toimitettiin talousarvion valvontavaliokunnalle 23. toukokuuta, on tähän asiaan liittyviä kohtia. Vertailu edelliseen sisäisen tarkastuksen yksikköön on vaikeaa: edellinen yksikkö oli paljon pienempi (siinä oli 11 työntekijää, kun uuteen toimialaan palkattiin yli 80 työntekijää), se oli heinäkuuhun 2001 saakka osa ennakkotarkastuksista vastaavaa varainhoidon valvonnan pääosastoa ja sillä oli paljon rajoittuneempi tehtäväkenttä ja tarkastelunäkökulma. Sen jälkeen kun sisäisen tarkastuksen toimiala virallisesti syntyi 1. toukokuuta 2000, se on keskittynyt vaikutukseltaan erityisen tärkeisiin asioihin, jotka joko koskevat useita osastoja tai joiden merkitys komission ja sen hallinnonuudistuksen ja hallintotavan kannalta on ratkaiseva. Sisäisen tarkastuksen toimiala aloitti toimintansa laatimalla hallinnonuudistusohjelman toimessa 87 edellytetyt selvitykset uudistusprosessin edistymisestä 34 eri yksikössä. Lisäksi se on tehnyt kymmenen erikoistarkastusta, joiden kohteet vaihtelevat kiinteistönhallinnasta Euroopan kehitysrahaston (EKR) ns. vastikevarojen käyttöön. Edellä mainituissa tarkastuskertomuksissa esitetään yksityiskohtainen erittely toiminnasta. Vuonna 2001 sisäisen tarkastuksen toimiala käytti 72,1 prosenttia varoistaan erityistarkastuksiin. Loput varoista käytettiin komission eri yksiköiden tukitoimiin sekä valmiuksien kehittämiseen. Kehittämistyö on erityisen tärkeää uudelle toimialalle, joka saavuttaa täyden vahvuutensa vasta vuoden 2002 loppupuolella. Toimialan työntekijöistä yksi tarkastaja on lähdössä ja kuusi virkamiestä on siirtynyt muihin tehtäviin sen jälkeen kun toimiala perustettiin kaksi vuotta sitten. Uusi toimiala on laajentunut nopeasti ja sen tehtävät ovat uudentyyppisiä. Tähän nähden ei ole yllättävää, että osa lähtijöistä on vaihtanut tehtäviä siksi, että heidän odotuksensa eivät vastanneet työn sisältöä. Muutamat taas ovat vaihtaneet työpaikkaa ylennyksen tai henkilökohtaisten syiden vuoksi. Komission mielestä tämänlaajuista liikkuvuutta ei voida pitää odottamattomana eikä se anna aihetta huoleen.